Pakrantinė pocūgė

**Pakrantinė pocūgė**, arba **pakrantinė didžioji pocūgė** (*Pseudotsuga menziesii var. menziesii*) – pušūnų (*Pinophyta*) skyriaus, pušinių (*Pinaceae*) šeimos, didžiosios pocūgės (*Pseudotsuga menziesii*) labai aukštų ir stambių medžių rūšies varietetas.

## Paplitimas
Pakrantinės pocūgės savaime paplitusios Šiaurės Amerikos žemyno vakarų pakrantėje, palyginus siaurame ruože, besitęsiančiame šiaurės-pietų kryptimi, esančiame vidutinių platumų klimato ir subtropikų zonose, prie Didžiojo vandenyno. Šiaurinis jų arealas nuo pietvakarinės Britų Kolumbijos eina per Vašingtono ir Oregono valstijas, į vakarus nuo ten esančių Kaskadinių kalnų. Pietinis arealas – Kalifornijoje esantys Klamato kalnai, Kalifornijos pakrantės kalnų grandinė, o Siera Nevadoje iki pat Josemičio slėnio ir iki valstijos pietvakariuose esančios Santa Lučijos kalnų grandinės. Pavienių augaviečių pasitaiko net apie Purisimos kalvas bei Santa Barbaros apygardoje.

Šiaurinėje Vašingtono valstijos dalyje ir pietinėje Britų Kolumbijoje, Kaskadiniuose kalnuose pakrantinė pocūgė auga kartu su jai labai artima melsvąja pocūge (*Pseudotsuga menziesii var. glauca*), bet, toliau nuo Didžiojo vandenyno pakrantės rytų kryptimi į žemyno gilumą, pakrantines pocūges pilnai pakeičia melsvosios pocūgės.

## Augavietės
Auga nuo jūros lygio iki 1800 m aukščio (Kalifornijos valstijos kalnuose) spygliuočių ir mišriuosiuose miškuose.

## Matmenys
Tai viena aukščiausių pasaulyje medžių rūšių, kurie aukščiu nusileidžia tik visžalėms sekvojoms ir karališkiesiems eukaliptams.

Atsižvelgiant į tai, kad netolimoje praeityje tų regionų miškai, kur auga pakrantinės pocūgės, buvo masiškai kertami, šiuo metu šios rūšies medžiai brandos sulaukusiuose miškuose dažniausiai pasitaiko 60–75 m aukščio ir 1,5–2 m skersmens. Maksimaliai užauga iki 100–120 m aukščio, kamieno skersmuo iki 4,4–5,5 m, nors, pasak jas ir kitus aukštus pušūnus tyrinėjusių moklininkų, pakrantinės pocūgės teoriškai galėtų išaugti iki maksimalaus 131–145 metrų aukščio.

Šiuo metu žinomas aukščiausias gyvas šios rūšies medis yra Diornerio pocūgė (*Doerner Fir*), anksčiau vadinta Brumito pocūge (*Brummit fir*), 99,76 m aukščio. Diornerio pocūgė auga Kūso apygardoje (Oregono valstija). Masyviausia yra Raudonojo upelio pocūgė (*Red Creek Fir*), auganti Vankuverio saloje, 18 km nuo Port Renfru (*Port Renfrew*) gyvenvietės (Britų Kolumbija), jos tūris 349 m³, aukštis 73,8 m, kamieno apimtis 13,3 m.
2020 metų duomenimis, storiausią kamieną turi Kvitso pocūgė (*Queets Fir*), kurios kamieno skersmuo 4,85 m, o aukštis 61 m. Ji auga Vašingtono valstijos Olimpo nacionaliniame parke, ten esančios Kvitso upės slėnyje.

Praeityje užregistruotos dar didesnio aukščio pakrantinės pocūgės. Pavyzdžiui, bevardė pocūgė, žinoma kaip Lyno slėnio medis, buvo 126,5 m aukščio – žymiai aukštesnė už šiuo metu tituluojamą aukščiausią pasaulio medį – visžalę sekvoją, žinomą Hyperion vardu, kuri yra 115,92 m aukščio. O pakrantinė pocūgė, žinoma Nuksako milžino vardu, buvo bene vienas aukščiausių pasaulyje medžių, siekė 142 m, bet jos kamieno skersmuo tik 3,35 m.

## Apibūdinimas
Šie medžiai visžaliai ir vienanamiai. Spygliukai gelsvai žali. Kankorėžiai 6-10 cm ilgio, jų žvynelių ūseliai tiesūs, prigludę.

## Amžius
Pakrantinės pocūgės gyvena daugiau kaip 500 metų, neretai sulaukia daugiau kaip 1,000 metų. Pagal medžio kamieno rieves buvo nustatyta, kad seniausia žinoma pakrantinė pocūgė Vankuverio saloje yra augusi 1350 metus.

## Sinonimai
Pakrantinės pocūgės (*Pseudotsuga menziesii var. menziesii*) lotyniški sinonimai:


# *Abies californica* Steud. 1840
# *Abies douglasii* (Sabine ex D.Don) Lindl. 1833
# *Abies drummondii* Gordon & Glend. 1858
# *Abies mucronata* Raf. 1832
# *Abies mucronata* var. *palustris* Raf. 1832
# *Abies obliqua* Bong. ex Gordon 1862
# *Abies obliquata* Raf. ex Gordon 1862
# *Abies standishiana* K.Koch 1873
# *Abies taxifolia* Poir. 1804
# *Abies taxifolia* C.Presl 1851
# *Abietia douglasii* (Sabine ex D.Don) A.H.Kent 1900
# *Picea douglasii* (Sabine ex D.Don) Link 1842
# *Pinus douglasii* Sabine ex D.Don 1832
# *Pinus taxifolia* Lamb. 1803
# *Pseudotsuga douglasii* (Sabine ex D.Don) Carrière 1867
# *Pseudotsuga douglasii* var. *pendula* (Neumann) Engelm. 1880
# *Pseudotsuga douglasii* var. *viridis* Schwer. 1907
# *Pseudotsuga menziesii* subsp. *viridis* (Schwer.) Silba 2011
# *Pseudotsuga menziesii* var. *viridis* (Schwer.) Franco 1950
# *Pseudotsuga mucronata* (Raf.) Sudw. ex Holz. 1895
# *Pseudotsuga taxifolia* (Lindl.) Britton 1889
# *Pseudotsuga taxifolia* var. *elongata* Lemmon 1893
# *Pseudotsuga taxifolia* subsp. *mucronata* (Raf.) Schwer. 1922
# *Pseudotsuga taxifolia* var. *palustris* (Raf.) Lemmon 1897
# *Pseudotsuga taxifolia* subsp. *viridis* (Schwer.) Asch. & Graebn. 1913
# *Pseudotsuga vancouverensis* Flous 1934
# *Tsuga douglasii* (Sabine ex D.Don) Carrière 1855



## Taip pat skaitykite
* Aukščiausių pasaulio medžių augančių dabar, sąrašas
* Šiaurės Amerikos žemyno aukščiausių medžių rūšys

## Šaltiniai

## Nuorodos

* calflora.org / Pseudotsuga menziesii (Mirb.) Franco var. menziesii | *[[Anglų kalba|Anglų k.]]*
* fs.fed.us / SPECIES: Pseudotsuga menziesii var. menziesii | *Anglų k.*
* youtube.com / Climbing Big Lonely Doug, Canada’s 2nd Largest Douglas-fir Tree | Drone Video – Climbing Big Lonely Doug: Round 2 | Big Lonely Doug (Canada’s second tallest Douglas Fir) | *Anglų k.*
* youtube.com / The Doerner Fir – World’s Tallest Douglas Fir!
* youtube.com / Doerner Fir, Coos County
* youtube.com / World’s Largest Douglas-fir Tree – The Red Creek Fir!
* youtube.com / Day hike to the Queets fir

## Galerija

Pseudotsuga_menziesii_28226.JPG|Pakrantinės pocūgės kankorėžis iš Anakorteso bendruomenės miško žemių (*Anacortes Community Forest Lands*), Vašingtono valstija
Pseudotsuga_menziesii_28236.JPG|Jaunų pakrantinių pocūgių miške (*Anacortes Community Forest Lands*), Vašingtono valstijoje
Douglas_Firs_Mount_Hood_National_Forest.jpg|Maunt Hudo valstybiniame miške
Doerner_Fir_(14540554539).jpg|Diornerio pocūgė (*Doerner Fir*)
Red_Creek_Fir.jpg|Raudonojo upelio pocūgė (*Red Creek Fir*)
Queets_River_Douglas-Fir.JPG|Kvitso pocūgė (*Queets Fir*)
Coast_Douglas-fir_in_Vancouver_1887.jpg|Pakrantinės pocūgės prie Vankuverio, (Britų Kolumbija, Kanada), 1887 metais